Ford Mondeo (2000)

Ford Mondeo er en stor mellemklassebil produceret af Ford Motor Company. Denne artikel omhandler den tredje modelgeneration, som har den interne typekode B4Y/B5Y/BWY, og som blev produceret i årene 2000 til 2007.

Historie 
Tredje generation af Mondeo var en komplet nyudvikling og blev bygget fra oktober 2000 til maj 2007.

Med hjælp fra Ford-koncernens nye designchef, J Mays, blev New-Edge-designet videreudviklet. Mondeos undervogn gjaldt på introduktionstidspunktet som forbillede i klassen af forhjulstrukne, store mellemklassebiler. Som følge af køreegenskaberne, motorgangen og forarbejdningskvaliteten vandt Mondeo adskillige gruppetests i motorpressen.

Den nye generation betød samtidig et helt nyt motorprogram. Forgængerens Zetec-motorer udgik til fordel for Mazdas 1,8- og 2,0-litersmotorer, af Ford benævnt Duratec, mens den 2,5-liters V6-motor blev overtaget uændret fra forgængeren. Den forældede 1,8-liters Endura-D-turbodieselmotor blev afløst af en ny 2,0-liters dieselmotor med direkte indsprøjtning kaldet Duratorq, som med turbolader med fast eller variabel turbinegeometri ydede 66 kW (90 hk) hhv. 85 kW (115 hk). Denne motor blev først benyttet i Transit i neddroslet form.

Platformen til Mondeo '01 dannede også basis for andre bilmodeller indenfor Ford-koncernen, hvoraf nogle kom på markedet umiddelbart efter Mondeo'en. Platformen blev også brugt i Mazda6, med teknikken fra Mondeo i indsats. Også Jaguar X-Type var baseret på Mondeo. Alle tre modeller rådede delvist over det samme motorprogram.

Mondeo '01 var forhjulstrukket. Der fandtes ingen version med firehjulstræk, som først kom tilbage med den femte modelgeneration i 2014.

Også denne model fandtes i tre karrosserivarianter: Sedan, combi coupé og stationcar (Turnier), hvoraf Turnier var den mest solgte i Tyskland. Topmodellen var fra 2002 sportsversionen ST220 med en 3,0-liters V6-motor med 166 kW (226 hk).

Modellen fandtes i følgende udstyrsvarianter:
 Ambiente
 Trend
 Futura
 Ghia
 Titanium (fra 2005)
 Ghia X (fra 2004)
 Titanium X (fra 2005)
 Futura X (fra 2006)
 ST220
Derudover fandtes der specialmodellerne Viva (2004) og Viva X (2005).

Følgende hørte til standardudstyret:
 Front-, side- og hovedairbags
 IPS (Intelligent Protection System) med sædepositionssensorer og aktive nakkestøtter
 Klimaanlæg
 12-årig rustgaranti

Facelifts 
I løbet af sin 6½-årige byggetid blev Mondeo '01 faceliftet to gange.

Det første store facelift fandt sted i juni 2003, hvor mere end 1500 dele i eksteriør, interiør og motorprogram blev ændret. Kølergrillen og de nederste rudekanter fik kromrammer, tågeforlygterne blev trapezformede ligesom baglygter og sidespejle blev redesignede. Kabinen fik forbedrede materialer og et nyt instrumentbræt, hvilket øgede støjdæmpning og komfort. Den stærkeste TDDi-motor blev afløst af to nye TDCi-motorer med commonrail-indsprøjtning.

I september 2004 blev motorprogrammet udvidet med en 3,0-liters V6-motor med 150 kW (204 hk) og en 2,2-liters dieselmotor med 114 kW (155 hk).

I september 2005 fik modellen yderligere mindre modifikationer på front- og hækparti med let ændrede baglygter, sideblinklys med klart glas samt reflektorer på den nederste del af kofangeren.

Fra januar 2006 fik 2,0-liters dieselmotorerne partikelfilter som standardudstyr.

Selv om produktionen af Mondeo '01 i Europa blev indstillet i maj 2007 som følge af modelskiftet til fjerde generation, blev modellen fortsat fremstillet i Vietnam frem til slutningen af 2009.

2004-modellen af Mondeo blev kåret som Årets Brugtbil 2008.

Sikkerhed 
Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne Hur säker är bilen? er/var Mondeo i årgangene 2001 til 2007 klassificeret som følger:
 2005: Mindst 30 % bedre end middelbilen
 2007: Mindst 20 % bedre end middelbilen
 2009: Som middelbilen
 2011: Som middelbilen
 2013: Mindst 20 % bedre end middelbilen
 2015: Mindst 20 % bedre end middelbilen
 2017: Mindst 20 % bedre end middelbilen

Tekniske data

Benzinmotorer

Dieselmotorer

Problemer 
I 2007 fastslog både ejere og fagtidsskrifter en høj rustfølsomhed for modellen. Der har været tilfælde, hvor et syn af en fire til fem år gammel bil viste tegn på rustangreb. Ramt var bl.a. dørenes og bagagerumsklappens underkanter, som Ford som oftest i rammerne af garantien forbedrede og forseglede, eller udskiftede komplet. Grunden til rustangrebene på dørene og bagagerumsklappen var en ny byggemåde hos underleverandøren, hvor stålet blev forzinket og på de omfalsede kanter påført en tætningsmasse, som var fejlbehæftet. Begyndende kantrust kan kendes på bobledannelse i tætningsmassen. Lignende problemer er opstået for andre bilfabrikanter som også køber reservedele fra den pågældende underleverandør, f.eks. Mercedes-Benz.

Motorsport 

I 2000 udviklede Ford Racing et konceptstudie af Mondeo '01 på grundlag af det daværende DTM-reglement. Bilen var en racerbilsprototype, som var udstyret med en 4,0-liters V8-motor og baghjulstræk. Ligesom de andre DTM-racerbiler var den en silhuetbil, som kun havde optiske men ingen tekniske ligheder med seriebilen. Det blev ved studiet, og ingen racerbil blev bygget.

Referencer

Litteratur 
 Automobil Revue. Katalog 2002 og 2006 (på tysk og fransk).
 Ford Mondeo instruktionsbog. Ford Motor Company A/S, Eftermarkedsafdelingen, august 2000. Kodenr. CG 3369da 08/2000.
 Ford Mondeo instruktionsbog. Ford Motor Company A/S, Eftermarkedsafdelingen, juli 2004. Kodenr. CG3369da 07/2004.

Eksterne henvisninger 

2000
Store mellemklassebiler
Stationcars
Forhjulstrukne biler
Biler introduceret i 2000
Biler fra 2000'erne
Årets Brugtbil